Psalam (Šarić) 111.
1Aleluja! Od svega srca slavim Gospoda u krugu pravednika i u zajednici: 

2Velika su djela Gospodnja, dostojna da se uvaže zbog sve krasote svoje. 

3Djela su njegova krasota i sjajnost; pravedno upravljanje njegovo traje dovijeka. 

4Čudesima je svojim podigao spomenik, Gospod pun milosti i milosrđa. 

5Štovateljima svojim dao je jelo; zavjeta svojega vječno se je spominjao. 

6Narodu je svojemu objavio velika djela svoja, kad im je dao baštinu naroda. 

7Djela su ruku njegovih vjernost i pravda; sve su zapovijedi njegove vjerne. 

8Stoje tvrdo za vječna vremena, dano u istini i pravici. 

9Otkupljenje posla narodu svojemu; zavjet svoj ustanovi zauvijek; ime je njegovo sveto i strašno. 

10 Početak je mudrosti strah Gospodnji; tko po njemu djeluje, dobije razboritost spasonosnu, hvala njegova traje dovijeka. 

Psalmi (Šarić)